[{"text_idx": "#000000", "text": "C\u0302u vi vidas c\u0302iujn lingvojn supre de la pag\u0302o ? Ni tradukas rakontojn el Global Voices por ke civitanaj komunikiloj tra la mondo estu alireblaj por c\u0302iuj."}, {"text_idx": "#000003", "text": "Arto kaj kulturoBona novaj\u0302oCenzuroCivitanaj komunikilojDisvolvadoEdukadoEkonomio kaj komercoElektadoEn- kaj elmigradoEtno kaj rasoFilmoFotografioFres\u0302a Novaj\u0302oHistorioHomaj rajtojHomama agadoHumuroIdeojIndig\u0302enojInternaciaj rilatojInterreta aktivismoJunulojJuroKatastrofoKomunikiloj kaj j\u0302urnalismoLaboroLingvoLiteraturoMedioMilito kaj konfliktoMuzikoNutraj\u0302oParolliberecoPolitikoProtestoRajtoj je seksa diverseco (GLAT)RegadoReligioRifug\u0302intojSanoSciencoSportoTeknikaroUnesko (UNESCO)Unuig\u0302itaj Nacioj (UN)Virinoj kaj socia seksoVojag\u0302o"}, {"text_idx": "#000004", "text": "Strategia jaro por Tutmondaj Voc\u0302oj"}, {"text_idx": "#000006", "text": "Pasintmonate la kerna teamo de Global Voices [Tutmondaj Voc\u0302oj] kunvenis en kvartaga seminario en Meksikurbo. Ni kutime renkontig\u0302as unu fojon jare, sed la lasta fojo, kiam ni povis kunvenigi c\u0302iujn, estis januaro 2015 post la GV-pintkunveno en Cebuo, la Filipinoj. Kvankam ni jam plene efike laboras en nia virtuala skipo, nenio povas anstatau\u0306i kelkajn tagojn vizag\u0302-al-vizag\u0302ajn por diskutadi pri malfacilaj problemoj, elpensi novajn ideojn kaj ellabori planojn por projektoj."}, {"text_idx": "#000007", "text": "Neniu planada sesio estas kompleta sen nubo da koloraj gluslipoj sur muro!"}, {"text_idx": "#000008", "text": "Nia renkontig\u0302o en Meksikurbo enfokusig\u0302is al revado kaj strategia planado, c\u0302ar 2017 promesas esti decida jaro en la estonteco de Global Voices. Ni alfrontas multig\u0302on de minacoj al la ideo de vero en novaj\u0302oj kaj informoj en multaj landoj c\u0302irkau\u0306 la mondo. Tio estas akcelata tendenco, kiun ni observadis kaj kontrau\u0306bataladis ekde nia fondig\u0302o antau\u0306 pli ol jardeko. Samtempe retaj interparoloj nun okazas c\u0302efe en sociaj retoj ordigitaj per algoritma filtrado de artikoloj kaj voc\u0302oj, kreante filtrilojn por niaj realoj, kiuj povas impresi totalisme. Estas bedau\u0306rinde, sed ne surprize scii, ekzemple, ke la Interreto en Mjanmaro nun estas plejparte en Facebook [Fejsbuko], kaj ke en multaj komunumoj la aplikada tavolo estas la sola parto de la interreto, kiun homoj spertas."}, {"text_idx": "#000009", "text": "Kompreneble la ideo, ke reta spaco iam estis libera kaj malferma, c\u0302iam estas suspektinda en komunumoj kutimig\u0302intaj al ampleksaj registaraj filtrado kaj gvatado. Tio estas vera ankau\u0306 tie, kie multaj el ni log\u0302as kaj laboras, ekzemple en C\u0302inio, Barejno au\u0306 sub registaroj, kiuj lasttempe kondutas agreseme, kiel en Turkio."}, {"text_idx": "#000010", "text": "La defioj, kiujn ni renkontis, kiam ni grupig\u0302is kiel komunumo, restas same grandaj kiel tiam, sed ilia naturo s\u0302ang\u0302ig\u0302is. Ni havas malpli da videbleco kaj eble malpli da konscio pri la entreprenoj de ciferecaj amaskomunikiloj, kiuj peras niajn pensojn. Ni povas vidi tiun s\u0302ang\u0302on en la maniero, kiel legantoj rilatas al ni. Ekzemple pintoj en reta trafiko en Global Voices kutime sekvas okazaj\u0302ojn en reala vivo. Kiam tertremo okazis en la provinco Sic\u0302uano en C\u0302inio en 2008, ni sciis, ke intereso pri niaj artikoloj estas ligita al la propravoc\u0302a dokumentado, kiun c\u0302inaj civitanoj kundividis rete, kaj kiun ni tradukis kaj analizis. En 2011 nia kresko en reta trafiko estis rekte ligita al nia raportado pri la arabaj ribeloj kaj la japanaj tertremo kaj cunamo, kaj tra la tuta tempo ni povis vidi periodajn pintojn en reta trafiko ligitajn al mondaj okazaj\u0302oj \u2014 naturaj katastrofoj, politikaj ribeloj kaj s\u0302ang\u0302oj, protestoj kaj konfliktoj."}, {"text_idx": "#000011", "text": "Sed dum la lastaj jaroj ni vidis s\u0302ang\u0302on en atento kaj rilatig\u0302o. Nun trafikaj pintoj akordas ankau\u0306 kun retaj fenomenoj, kiuj estas malligitaj au\u0306 forte interperataj de retaj fenomenoj. Ili estas atentataj okazaj\u0302oj prefere ol efektivaj okazaj\u0302oj \u2014 kreitaj kaj influitaj de algoritmoj. Ekzemplo estas la efiko de incita pepaj\u0302o de Donald Trump, kiu ricevas pli da tempo kaj atento pere de amaskomunikilaj fluoj ol aliaj pli gravaj temoj, kiuj eble okazis en la sama tempo. Tiuj fundamentaj okazaj\u0302oj eble eskapas la konscion de vasta publiko, c\u0302ar artikoloj pri ili ne ricevas, intence au\u0306 hazarde, la algoritman favoron donitan al pli simpla, sensacia artikolo."}, {"text_idx": "#000013", "text": "Ni en Global Voices neniam trovis, ke la debato inter reta skeptikismo kaj reta utopiismo estas interesa au\u0306 utila. Ni enfokusig\u0302as unue al la ofte senorda areno de homaj interago kaj komunikado, kaj rekonas ke teknologioj estas iloj desegnitaj kaj konstruitaj kun trajtoj, kiuj povas utili au\u0306 malutili al homaj interesoj. Kompreneble, estas malfacile antau\u0306diri la moralajn efikojn de la plejmulto de teknologioj. Dum eblas desegni teknologiojn surbaze de principoj kiel malfermiteco, transpontado au\u0306 kunsentado, kies intenco, kompreneble, estas neniam sufic\u0302a en si mem por garantii profiton al individuoj, komunumoj au\u0306 publikoj. La simpla kialo estas, ke ni ne c\u0302iuj konsentas, kiujn valorojn subtenu niaj socioj."}, {"text_idx": "#000014", "text": "Dirinte tion, ni akre konscias, ke valoroj ligitaj kun merkatoj kaj registara regado c\u0302iam pli dominas la interreton kaj pos\u0302telefonajn retojn. Iuj kredas, ke tiuj valoroj estas motoroj de homa progreso; la interesoj de merkatoj kaj registaroj estas ne nepre samaj. Tamen, iliaj interesoj estas interplektitaj en la deziro kompreni, katalogi kaj ordigi homajn aktivecojn, kun la rezulto, ke multe da nia enreta vivo estas senc\u0302ese observata kaj gvatata de socikomunikilaj firmaoj, de triapartiaj aplikaj\u0302oj kaj reklamantoj, kaj registaraj agentoj. Registaroj en tro multaj landoj konscias kaj penas bridi enretan komunikadon, klopodante administri, kontroli kaj regi siajn log\u0302antarojn, c\u0302u kiel parto de strategio de organizita au\u0306toritatismo, au\u0306 c\u0302u por sekvi spurojn de popolgrupoj, kiujn ili malfidas. Ili tro ofte konsideras la tutan ideon de civitanaj komunikiloj \u2014 de la cifereca tavolo de komunikado, kiu akompanas kaj pligrandigas niajn vivojn \u2014 kiel minacon al ordo, kaj kiel minacon al la multaj potencoleviloj regataj de registaroj, reguligantaj oligarkiojn, reg\u0302imojn au\u0306 etnajn, religiajn au\u0306 ekonomiajn plimultojn."}, {"text_idx": "#000015", "text": "Konsekvence, produktado de niaspecaj artikoloj farig\u0302is pli komplika, riska kaj foje simple dang\u0302era. La kontribuantoj en Banglades\u0302o, Etiopio, Sirio, Barejno, Makedonio, Maroko, Venezuelo, Kubo kaj multaj aliaj landoj ricevis personajn minacojn en 2016. Iuj individuoj decidis c\u0302esigi verkadon au\u0306 kontribuon al Global Voices kaj aliaj retaj komunikiloj pro timo pri sia sekureco. Aliaj preferis memcenzuri sin, au\u0306 en kelkaj okazoj, translokig\u0302i al aliaj landoj."}, {"text_idx": "#000016", "text": "Ni antau\u0306vidas, ke tiuj specoj de minacoj dau\u0306ros en la estonteco. Ni ne havas iluziojn, ke la aro de taktikoj disponeblaj por subpremi paroladon en tro multaj landoj estas varia kaj efektiva \u2014 de kampanjoj de misinformado, kiuj distordas kaj konfuzas, kiel la nuna histerio pri falsaj novaj\u0302oj, g\u0302is minacoj al sistemoj kiel DDOS-atakoj; al pli rektaj formoj de premado kiel mals\u0302irmado, enrompo kaj s\u0302telo de personaj informoj; al sufokaj leg\u0302oj kutime uzataj por silentigi au\u0306 enkarcerigi; al fizika perforto kaj mortigo."}, {"text_idx": "#000017", "text": "Eniri kaj partopreni en la pli kaj pli kontrau\u0306staran, malamikan arenon de publika parolado nun impresas multajn senkurag\u0302ige, ec\u0302 minace. Kaj ni ec\u0302 scias, ke tiuj, kiuj atakas, povas mem farig\u0302i celoj en la sekvonta ciklo de malico. La c\u0302ina modelo de la retserc\u0302ado pere de homoj anstatau\u0306 mas\u0302ino, nomata homkarna serc\u0302ilo (\u4eba\u8089\u641c\u7d22, Re\u0301nro\u0300u So\u0304usuo\u030c) estas aplikebla al ni c\u0302iuj. La ideo pri la popolamaso denove s\u0302ang\u0302ig\u0302as reen al la pratempa difino aplikita en la 19-a kaj 20-a jarcentoj por priskribi niajn pli mallumajn, pli perfortajn memojn envolvitajn en grupa dinamiko. En tiu kunteksto, komunumoj de apogo kaj praktiko, kiuj luktas por principoj kaj normoj por reta parolado, estas pli viglaj ol iam antau\u0306e."}, {"text_idx": "#000018", "text": "Tiu penso rekondukas min al niaj konversacioj en Meksikurbo. Ni pasigis multan tempon parolante pri lingvo \u2014 pri vortoj, kiuj povus kapti la esencon de la ekzistokialo de Global Voices. Post multaj provoj ni elpensis simplan, energiplenan skizon de principodeklaro, kiu estas, mi esperas, la deirpunkto por ajna strategio, kaj eble iel, estas strategio en si mem. G\u0302i tekstas jene:"}, {"text_idx": "#000020", "text": "Ni agnoskas kaj deklaras, ke atento al individuo kaj homaj rilatoj estas esencaj por konstrui pontojn inter landoj kaj lingvoj senkonsidere de origino, pozicio au\u0306 aliro al potenco."}, {"text_idx": "#000021", "text": "The Bridge prezentas personajn eseojn, komentariojn kaj kreivan ne-fikcion, kiuj prilumas diferencojn en percepto inter loka kaj internacia raportado de novaj\u0302-eventoj, el la unika perspektivo de membroj de la komunumo de Global Voices. Vidpunktoj esprimitaj ne nepre reprezentas la opinion de la komunumo entute. % context_listing_link%"}, {"text_idx": "#000022", "text": "Civitanaj komunikilojHomaj rajtojIdeojKomunikiloj kaj j\u0302urnalismoParolliberecoThe Bridge"}, {"text_idx": "#000023", "text": "Plej novaj artikoloj pri Civitanaj komunikiloj"}, {"text_idx": "#000026", "text": "Meksika kolektivo kiu piratas librojn por kundividi kulturon alfrontas blokadojn"}, {"text_idx": "#000027", "text": "Germinda Casupa\u0301, c\u0302ikita indig\u0302eno fronte al fajro kaj masklismo"}, {"text_idx": "#000030", "text": "Retpos\u0302to (ne estos publikigata) (deviga)"}, {"text_idx": "#000031", "text": "Aboni komentojn de c\u0302i tiu artikolo per retpos\u0302to"}, {"text_idx": "#000032", "text": "C\u0302iuj komentoj estas kontrolitaj de administranto. Ne sendu vian komenton pli ol unufoje c\u0302ar tiu povus esti markita kiel spamo.\nBonvolu konduti respekteme al aliaj. Komentoj kiuj enhavas malamajn esprimojn, obscenaj\u0302ojn kaj personajn atakojn ne estos aprobitaj."}, {"text_idx": "#000033", "text": "Global Voices estas subtenata de la klopodoj de niaj volontulaj kontribuantoj, fondumoj, donacantoj kaj misio-servoj. Por pliaj informoj bonvolu legi nian Monkolektan Etikan Politikon."}, {"text_idx": "#000034", "text": "Speciala danko al niaj multaj subtenantoj"}, {"text_idx": "#000035", "text": "Bonvolu subteni nian gravan laboron"}]